บัณฑูรห่วงหนี้สั่งเกาะติดทีวีดิจิทัล
กสิกรไทยเตรียมพร้อมตั้งสำรองหนี้เสีย ปล่อยกู้ธุรกิจทีวีดิจิทัล หากลูกค้าไปไม่รอด
28 พ.ค. 2558

กสิกรไทยเตรียมพร้อมตั้งสำรองหนี้เสีย ปล่อยกู้ธุรกิจทีวีดิจิทัล หากลูกค้าไปไม่รอด
นายบัณฑูร ล่ำซำ ประธานกรรมการ ธนาคารกสิกรไทย กล่าวว่า ขณะนี้กำลังให้ฝ่ายนโยบายเครดิตประเมินสถานการณ์ของธุรกิจทีวีดิจิทัลว่าเป็นอย่างไร เพราะอาจมีผลกระทบกับคุณภาพสินเชื่อของธนาคาร ก่อนที่จะตัดสินใจว่าต้องมีการตั้งสำรองหนี้สงสัยจะสูญหรือไม่
ทั้งนี้ แนวทางการประเมินจะมีการพิจารณาอย่างรอบด้าน ทั้งความสามารถของธุรกิจว่ามีรายการที่น่าสนใจดึงดูดคนดูได้หรือไม่ ซึ่งถือเป็นส่วนสำคัญที่ผู้สนับสนุนจะตัดสินใจซื้อโฆษณา ซึ่งเป็นรายได้หลักของธุรกิจสื่อ เบื้องต้นประเมินแล้วลูกค้าของธนาคารยังพอไปได้
อย่างไรก็ดี ขณะนี้ยังเร็วเกินไปที่จะคาดการณ์ เพราะธุรกิจทีวีดิจิทัลเพิ่งเริ่มต้น และยังเริ่มในช่วงเวลาที่เศรษฐกิจค่อนข้างแผ่ว บรรดาองค์กรประหยัดงบประมาณในการซื้อโฆษณา ทั้งนี้ต้องขึ้นอยู่กับโจทย์และเป้าหมายของผู้ประกอบการทีวีดิจิทัลแต่ละรายด้วยว่าจะมองตลาดแค่ 1 ปี หรือมองไปอีก 10 ปีข้างหน้า
“การแข่งขันของธุรกิจนี้รุนแรงจากเงื่อนไขที่ทำพร้อมกันทั้งประเทศ ทุกคนต้องวิ่งหารายได้ ระหว่างทางจึงมีความเสี่ยงตามครรลอง ใครสู้ได้ก็สู้ หากไม่ไหวก็คงตัดสินใจทางใดทางหนึ่ง สถานการณ์นี้ถือเป็นครรลองหนึ่งของพัฒนาการธุรกิจสื่อ” นายบัณฑูร กล่าว
สำหรับธนาคารกสิกรไทยสนับสนุนการเงินให้ผู้ประกอบการหลายราย เช่น กลุ่มเนชั่น เวิร์คพอยท์ อัมรินทร์